Predkladacia správa

	EXIMBANKA SR spracovala návrh rozpočtu na rok 2008 v zmysle § 31 zákona č. 80/1997 Z. z. o Exportno–importnej banke SR v znení neskorších predpisov v nadväznosti na termíny ustanovené na spracovanie, posudzovanie a schvaľovanie návrhu štátneho rozpočtu SR na rok 2008.  Na stanovisko vláde SR ho predkladá v zmysle § 6 ods. 5 písm. b)1 uvedeného zákona po prerokovaní v rade banky a dozornej rade.

Návrh rozpočtu Eximbanky SR na rok 2008 prerokovala rada banky na svojom zasadnutí dňa 24. 8. 2007   a  dozorná  rada   dňa   3. 9. 2007. Materiál bol  zároveň dňa 4. 9. 2007 zaslaný na posúdenie Ministerstvu financií SR. Po prerokovaní vo vláde SR bude návrh rozpočtu v súlade s § 6 ods. 6 zákona č. 80/1997 Z. z. o EXIMBANKE SR v znení neskorších predpisov predložený Národnej rade SR na schválenie.

	Návrh rozpočtu vychádza z návrhu obchodno-finančného plánu EXIMBANKY SR na rok 2008. Tieto východiskové údaje však boli následne čiastočne upravené v súlade s materiálom „Aktualizácia teritoriálnej a komoditnej orientácie podpory exportu, možnosti vyššieho využitia poisťovacej kapacity a optimalizácia podielu cudzích zdrojov na financovaní EXIMBANKY SR“ (ďalej len „Aktualizácia“), ktorý EXIMBANKA SR predkladá na rokovanie vlády SR.

	Návrh rozpočtu EXIMBANKY SR na rok 2008 je zostavený v štruktúre:

A.	Základné východiská, ciele a nástroje
B.	Obchodné aktivity a ich zdrojové zabezpečenie
C.	Aktíva a pasíva
D.	Rozpočet výnosov a nákladov 
E.	Hospodársky výsledok

Základným cieľom návrhu rozpočtu je ďalšie zintenzívnenie obchodných aktivít zameraných na podporu exportu pri existujúcom ekonomickom potenciáli. Materiál v základnej produktovej štruktúre je pripravený nadväzne na vývoj obchodných aktivít v predchádzajúcich obdobiach. Zámery, ktoré sú obsiahnuté v Aktualizácii zohľadňuje len  čiastočne z dôvodu nutnosti riešenia zdrojového vybavenia EXIMBANKY SR. Je v ňom plánovaný nárast priameho financovania prevažne v cudzej mene a uvažuje aj s  nárastom objemu poistenia, ktorého vyšší rozvoj je obmedzený poisťovacou kapacitou. Zdrojové obmedzenia dané objemom vlastných a zverených zdrojov rieši intenzívnejším využívaním cudzích zdrojov získaných na medzibankovom trhu. Zároveň podporuje orientáciu na sektor malého a stredného podnikania ponukou širokého portfólia produktov v dvoch hlavných oblastiach, vo financovaní a poisťovaní vývozných úverov.
	
Vychádzajúc z predchádzajúcich úvah sa v roku 2008 predpokladá podpora exportu v objeme 96,3 mld. Sk. V porovnaní s očakávanou výškou podpory exportu za rok 2007 export podporený EXIMBANKOU SR narastie o 4,3 mld. Sk, t. j. o 4,7 %. Uvedený nárast zachováva dynamiku rastu podporeného exportu dosiahnutú v uplynulých rokoch.

Materiál nemá finančný, ekonomický, environmentálny vplyv ani vplyv na zamestnanosť. Z uvedeného dôvodu neobsahuje príslušné doložky.